HSL:n matkakortilla Kirkkonummelta Helsinkiin matkustavat joutuvat nyt vaihtamaan menopeliä bussista metroon Espoon Matinkylässä.

Länsiväylää pitkin pääsee jatkossakin bussilla suoraan Kirkkonummelta Kamppiin, mutta ei HSL:n kyydissä.­

Kun länsimetron liityntäliikenne alkoi tiistaina 3. tammikuuta, moni suora HSL:n bussiyhteys Helsingin lähialueilta Kamppiin loppui.

Näin kävi myös Kirkkonummen ja Kampin väliselle yhteydelle. Ennen tiistaita Kirkkonummelta on päässyt Kamppiin Länsiväylää pitkin ja HSL:n matkakorttia käyttämällä.